PATVIRTINTA

Gargždų ,,Minijos“ progimnazijos

direktoriaus 2020 m. spalio 22 d.

įsakymo Nr. 1-50

**GARGŽDŲ „MINIJOS“ PROGIMNAZIJOS VAIKŲ MAITINIMO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų maitinimo organizavimo Gargždų ,,Minijos‘‘ progimnazijoje tvarka (toliau - Tvarka) sudaryta vadovaujantis Lietuvos Respublikos sveikatos apsaugos ministro patvirtinto 2011 m. lapkričio 11 d. įsakymu Nr. V–964 (2018 m. balandžio 10 d. Nr. V–394 redakcija) „Dėl Vaikų maitinimo organizavimo tvarkos aprašo patvirtinimo“ 19 punkto reikalavimų, vaikų maitinimo organizavimo tvarkos aprašo „Maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašu“, Klaipėdos rajono savivaldybės tarybos 2016 m. vasario 22 d. sprendimu Nr.1-36 „Dėl socialinės paramos mokiniams tvarkų aprašų patvirtinimo“ patvirtintais „Kreipimosi dėl socialinės paramos mokiniams tvarkos aprašu“ ir „Mokinių nemokamo maitinimo Klaipėdos rajono savivaldybės ugdymo programas vykdančiose įstaigose“, Lietuvos Respublikos socialinės apsaugos ir darbo ministro 2019 m. gruodžio 20 d. įsakymu Nr. A1-797 „Dėl savivaldybių, kurių administracijų patvirtintuose sąrašuose esančiose bendrojo ugdymo mokyklose bus organizuojamas nemokamas maitinimas taikant savitarnos principą, sąrašo patvirtinimo“ ir Klaipėdos rajono savivaldybės administracijos direktoriaus 2019 m. gruodžio 31 d. įsakymu Nr. AV-2789 ,,Dėl bendrojo ugdymo mokyklose, organizuojamo nemokamo maitinimo taikant savitarnos principą, sąrašo patvirtinimo ,,Dėl bendrojo ugdymo mokyklose, organizuojamo nemokamo maitinimo taikant savitarnos principą, sąrašo patvirtinimo“ ir ,,Mokinių nemokamo maitinimo valstybinėse mokyklose tvarkos aprašu 2020 sausio 24 d. Nr. V-76.

Vaikų maitinimas Gargždų „Minijos“ progimnazijoje organizuojamas įstaigoje nustatyta tvarka, vadovaujantis teisės aktais, reglamentuojančiais maitinimo organizavimą, maisto produktų tiekimą, maisto tvarkymą, patalpų ir įrangos priežiūrą, sveikatos bei saugos reikalavimus.

3. Šio Tvarkos aprašo tikslas – nustatyti vaikų, ugdomų Gargždų „Minijos“ progimnazijoje, maitinimo organizavimo funkcijas ir sudaryti sąlygas vaikų sveikatai palankiai mitybai.

4. Tvarkos apraše vartojamos sąvokos:

4.1. **ugdymo įstaiga** – vaikų darželis, bendrojo ugdymo mokykla, kurios struktūroje yra priešmokyklinio ir (ar) ikimokyklinio ugdymo grupės, Gargždų ,,Minijos“ progimnazijos Gobergiškės ir Jakų skyriai, Slengių daugiafunkcinis centras.

4.2. **šiltas maistas** – maistas, patiekiamas kaip karštas patiekalas, iki patiekimo vartoti laikomas ne žemesnėje kaip +680 C temperatūroje;

4.3. **pritaikytas maitinimas** – maitinimas, kuris užtikrina tam tikro sutrikimo (alergija tam tikriems maisto produktams, virškinimo sistemos ligos ar remisinės jų būklės ir kt.) nulemtų vaiko individualių maistinių medžiagų ir energijos poreikių patenkinimą, parenkant toleruojamus maisto produktus, jų gamybos būdą, konsistenciją ir valgymo režimą, ir yra raštiškai rekomenduojamas gydytojo;

4.4. **maitinimo organizatorius** – juridinis asmuo, teikiantis maitinimo paslaugą bendrojo ugdymo mokykloje;

4.5. **RVASVT** – Rizikos veiksnių analizė ir svarbieji valdymo taškai;

4.6. **valgiaraštis** – patiekiamų vartoti dienos maisto produktų ir patiekalų sąrašas.

**II SKYRIUS**

**MAITINIMO ORGANIZAVIMO BENDRIEJI REIKALAVIMAI**

5. Gargždų „Minijos“ progimnazijos direktorius organizuoja mokinių maitinimą taip, kad būtų sudarytos sąlygos mokiniams pavalgyti šilto maisto. Maistas gaminamas atsižvelgiant į fiziologinius vaikų poreikius, amžiaus ypatumus, tinkamos mitybos principus. Mokiniai maitinami mokyklos valgykloje pagal sudarytus valgiaraščius.

6. Už maitinimo organizavimą pagal kompetenciją atsako Gargždų „Minijos“ progimnazijos direktorius.

7. Gargždų „Minijos“ progimnazijos Vyr. virėja atsako:

7.1. atsako už RVASVT sistemos įdiegimą ir jos vykdymo kontrolę;

7.2. tvirtina perspektyvius valgiaraščius teisės aktuose nustatyta tvarka;

7.3*.* atsako už Europos sąjungos maisto paramos programų vykdymą ir apskaitą.

7.4. sudaro valgiaraščius mokiniams, kuriems reikalingas pritaikytas maitinimas;

7.5. pateikia (ar sudaro) perspektyviniuose valgiaraščiuose nurodytų patiekalų receptūras ir gamybos technologinius aprašymus;

7.6. Visuomenės sveikatos priežiūros specialistė:

7.7. atsako už Personalo higienos priežiūros programą ugdymo įstaigoje;

7.8. pagal kompetenciją teisės aktuose nustatyta tvarka prižiūri, kad vaikų maitinimas atitiktų teisės aktų reikalavimus. Apie nustatytus trūkumus maitinimo organizavime raštu informuoja ugdymo įstaigos vadovą;

7.9. konsultuoja maitinimo klausimais.

8. Ugdymo įstaigoje maitinimą organizuoja ugdymo įstaiga.

9. Maitinimo paslauga finansuojama savivaldybės biudžeto ir asmenų, gaunančių maitinimą lėšomis, teisės aktų nustatyta tvarka.

10. Jei pritaikyto maitinimo patiekalų ugdymo įstaigos virtuvėje pagaminti nėra galimybių, mokiniai, kuriems numatytas pritaikytas maitinimas, gali būti maitinami tą dieną savo iš namų atsineštu maistu. Ugdymo įstaiga iš namų atsineštą maistą turi laikyti ir patiekti tinkamos temperatūros.

11. Jei vaiko atstovai pagal įstatymą vaikui įdeda maisto papildomai, įdėtas maistas turi atitikti Vaikų maitinimo organizavimo tvarkos aprašo, patvirtinto sveikatos apsaugos ministro 2011 m. lapkričio 11 d. įsakymu Nr. V–964 (2018 m. balandžio 10 d. Nr. V–394 redakcija) „Dėl Vaikų maitinimo organizavimo tvarkos aprašo patvirtinimo“ 19 punkto reikalavimus.

12. Maitinimas organizuojamas remiantis teisės aktų nustatyta tvarka ne ankščiau kaip 2,5 val. ir ne vėliau kaip praėjus 4 val. nuo pamokų pradžios, („Dėl Vaikų maitinimo organizavimo tvarkos aprašo“ 2018 m. balandžio 10 d. Nr.V-394).

13. Maisto produktų pirkimas organizuojamas LR viešųjų pirkimų įstatymo ir kitų teisės aktų nustatyta tvarka. Viešųjų pirkimų procedūras atlieka Gargždų „Minijos“ progimnazijos Viešųjų pirkimų komisija arba pirkimų organizatorius (Gargždų „Minijos“ progimnazijos direktoriaus įsakymas Nr. 1-54, 2017-12-29), vadovaujantis Viešųjų pirkimų įstatymu, Mažos vertės pirkimų tvarkos aprašu, patvirtintu Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97, Gargždų „Minijos“ progimnazijos direktoriaus 2017 m. liepos 26 d. įsakymu Nr. 1-48 patvirtintu Viešųjų pirkimų organizavimo ir vykdymo tvarkos aprašu bei kitais Lietuvos Respublikos teisės aktais.

14. Gargždų „Minijos“ progimnazijos valgyklos pajamų apskaita vykdoma vadovaujantis Lietuvos Respublikos Vyriausybės nutarimu „Dėl kasos darbo organizavimo ir kasos operacijų atlikimo taisyklių patvirtinimo“ (2000 m. vasario 17 d. Nr. 179):

14.1. pinigai į kasą priimami pagal kasos pajamų orderį, kurį pasirašo vyr. buhalterė ir buhalterė. Priėmus pinigus, išduodamas kasos pajamų orderio antras egzempliorius;

14.2. pinigai iš kasos įnešami į Gargždų „Minijos“ progimnazijos banko sąskaitą pagal kasos išlaidų orderį, kurį pasirašo įstaigos direktorius, vyr. buhalterė ir buhalterė;

14.3. visos kasos operacijos kiekvieną darbo dieną įrašomos į kasos knygą;

14.4. kiekvieną mėnesį vykdomas kasos patikrinimas, kurį vykdo komisija, paskirta Gargždų „Minijos“ progimnazijos direktoriaus įsakymu 2018 m. gruodžio 7 d. Nr. 1-62.

**III. SKYRIUS**

**VALGIARAŠČIO SUDARYMO TVARKA**

15. Gargždų „Minijos“ progimnazijoje yra skelbiami perspektyviniai valgiaraščiai 15-ai dienų;

16. Sudaromas 15 dienų valgiaraštis (toliau – perspektyvinis valgiaraštis); valgiaraščiai gali būti sudaromi vadovaujantis 6–10 m. ir 11-15 m amžiaus vaikams rekomenduojamomis paros maistinių medžiagų normomis. Vyr. virėja sudaro perspektyvinį valgiaraštį ugdymo įstaigoje, raštiškai suderina su ugdymo įstaigos vadovu ir Valstybine maisto ir veterinarijos tarnyba teisės aktuose nustatyta tvarka.

17. Perspektyvinis valgiaraštis keičiamas tuo atveju, kai pasikeičia teisės aktai, kuriais remiantis buvo sudarytas.

18. Mokiniams, turintiems sveikatos sutrikimų (alergija tam tikriems maisto produktams, virškinimo sistemos ligos ar remisinės jų būklės ir kt.), esant gydytojo nurodymams, organizuojamas pritaikytas maitinimas, parenkant toleruojamus maisto produktus, jų gamybos būdą ir valgymo režimą, pagal atskirą valgiaraštį (forma Nr. 027-1/a). Sudarytas ir suderintas su teisės aktuose nustatytomis institucijomis valgiaraštis ugdymo įstaigai pateikiamas ne vėliau kaip per 40 darbo dienų nuo raštiškų gydytojo rekomendacijų (forma Nr. 027-1/a) pateikimo datos. Informaciją apie vaikus, kuriems reikalingas pritaikytas maitinimas, visuomenės sveikatos priežiūros specialistei pateikia gydymo įstaiga.

19. Valgiaraštyje nurodomi patiekalai, patiekalų kiekiai (išeiga) pagal vaikų amžiaus grupes, maisto produktų pavadinimai ir kiekiai gramais.

20. Valgiaraštį sudaro Vyr. virėja. Gargždų „Minijos“ progimnazijos direktorius jį tvirtina parengtą ir pasirašytą valgiaraštį. Vyr. virėja maitinimo tvarkaraštį suderina ir tvirtina su Maisto ir Veterinarijos tarnyba maitinimo valgiaraštį ir užtikrina, kad juo būtų vadovaujamasi.

21. Galimi nereikšmingi dienos valgiaraščio keitimai:

21.1*.* keičiant vieną tos pačios maisto produktų grupės maisto produktą ar patiekalą kitu maisto produktu ar patiekalu, kai maisto produkto ar patiekalo maistinė ir energetinė vertė išlieka tokia pati arba pakinta ne daugiau 5 proc.;

21.2. keičiant patiekalo sudėtines dalis pagal sezonus (pvz., raugintų kopūstų sriubą – šviežių kopūstų sriuba, burokėlių sriubą – šaltibarščiais);

22. Esant būtinumui keitimus valgiaraštyje gali vykdyti vyr. virėja.

23.Kad maitinimas būtų kokybiškas, atliktų higienos normų reikalavimus kontroliuoja Visuomenės sveikatos biuro specialistė.

**IV. SKYRIUS**

**MOKINIŲ NEMOKAMO MAITINIMO ORGANIZAVIMAS**

24. Gargždų „Minijos“ progimnazijos socialiniai pedagogai atsako už nemokamo maitinimo organizavimą progimnazijoje (padaro talonus, išdalija mokiniams, veda apskaitą SPIS sistemoje, informuoja klasės vadovus apie maitinimo tvarką ir pasikeitimus):

24.1*.* organizuoja informacijos apie mokinių nemokamo maitinimo skyrimo sąlygas teikimą mokinių tėvams (rūpintojams, globėjams);

25.Nemokamas maitinimas progimnazijoje teikiamas arba nutraukiamas vadovaujantis Klaipėdos rajono savivaldybės administracijos sprendimu, kurio kopiją mokyklai pateikta Klaipėdos rajono savivaldybės administracijos Socialinės paramos skyriui (toliau – Socialinės paramos skyrius).

26. Mokiniai, gaunantys nemokamą maitinimą, turi teisę laisvai pasirinkti norimus patiekalus.

27. Nemokamas maitinimas, esant galimybei (tarpusavyje derina mokykla ir tėvai), teikiamas:

27.1. šioje progimnazijoje besimokantiems mokiniams, neatsižvelgiant į jų deklaruojamą gyvenamą vietą.

28. Atvykus mokytis naujam mokiniui, nemokamas maitinimas jam pradedamas teikti sekančią darbo dieną nuo dokumentų gavimo iš ankstesnės mokyklos. Ankstesnė mokykla pateikia naujai mokyklai ir Socialinės paramos skyriui pažymas apie mokinio teisę gauti nemokamą maitinimą. Pažymoje turi būti nurodytas sprendimas, kuriuo vadovaujantis buvo teikiamas maitinimas, ir data iki kada ir koks maitinimas buvo teikiamas. Mūsų progimnazija raštu informuoja Socialinės paramos skyrių apie tai, nuo kada ir iš kokios mokyklos atvyko mokinys. Pažyma pateikiama per 10 darbo dienų.

29. Vietoj nemokamo maitinimo negali būti skiriami pinigai.

30. Mokinių išvykos atveju išduodami maisto produktų rinkiniai (derina pareiškėjai ir išvykų organizatoriai).

31. Mokiniai nemokamai maitinami:

31.1. priešmokykliniame ugdyme ir pirmoje klasėje, neatvykusiems į ugdymo įstaiga, už nelankytas dienas maitinimas nebus grąžinamas. Mokiniams, 2-8 klasių mokiniams praleidus pamokas dėl ligos, nemokamas maitinimas organizuojamas pateikus talonus už einamą mėnesį. Šis punktas netaikomas mokiniui, jei jis gydomas ligoninėje, išvykęs į sanatoriją;

31.2. tėvai (globėjai, rūpintojai) privalo informuoti klasės vadovus, mokiniui išvykus į sanatoriją arba ligoninę, klasės vadovas privalo informuoti socialinę pedagogę, atsakingą už nemokamo maitinimo organizavimą;

31.3*.* laikinai nutraukus ugdomąją veiklą mokykloje dėl ekstremalios situacijos ir epidemijos, karantino, šalčio nemokamas maitinimas išduodamas sausu daviniu (maisto produktais) arba šiltu maistu grįžus į ugdymo procesą.

32. nemokamas maitinimas organizuojamas progimnazijoje ir progimnazijos Gobergiškės skyriuje ugdymo proceso metu, tačiau poilsio, švenčių bei atostogų dienomis nemokamas maitinimas nevykdomas.

33. progimnazijos Jakų skyriuje nemokamas maitinimas organizuojamas ugdymo proceso metu bei atostogų dienomis. Vasaros atostogų metu nemokamas maitinimas neorganizuojamas.

34. Mokiniui, kuris mokosi namuose ir turi teisę gauti nemokamą maitinimą, nemokami pietūs (pusryčiai), esant tėvų (globėjų, rūpintojų) prašymui ir vadovaujantis progimnazijos direktoriaus įsakymu, gali būti atiduodami į namus (maisto produktų rinkiniai).

35. Mokinių maitinimo tvarka:

Gargždų ,,Minijos“ progimnazijoje:

|  |  |
| --- | --- |
| **LAIKAS** | **KLASĖ** |
| 9.40 – 10.10 val. (po 2 pamokų) | * 1d, 2c, 2d, 3e * 1a, 2b, 2e, 4d * 1c, 1e, 2a, 4b |
| 10.55 – 11.20 val. (po 3 pamokų) | * 1b, 3c * 3a, 3b, 4a * 3d, 4c, 4e |
| 11.30 – 11.50 val. (po 4 pamokų) | * 5a, 5b, 5c, 5d, 5e, 7b, 7d, 8c, 8d, 8e |
| 11.50 – 12.10 val. (po 4 pamokų) | * 6a, 6b, 6c, 6d, 6e, 7a, 7c, 7e, 8a, 8b |
| 13.05 – 13.50 val. (po 5 pamokų) | * Pailgintos grupės mokiniai:   A (1B, 1E) Vanda Valantinienė  B (1D, 2C, 2D) Žydronė Mockuvienė  C (1C, 2B) Inga Taučienė  D (1A, 2A) Asta Kundrotienė  E (3A, 3B, 4B, 4C) Nijulija Žilinskienė  F (3D, 3E, 4E) Ona Girkontienė  G (2E, 3C, 4A, 4D) Lina Strumylienė |

Gargždų ,,Minijos“ progimnazijos Gobergiškės skyriuje:

|  |  |
| --- | --- |
| **LAIKAS** | **KLASĖ** |
| 10.15 val. | * Mišri klasė (3-7 metai) |
| 10.40 val. | * 2 klasė * 4 klasė |
| 10.55 val. | * 1 klasė |
| 11.05 val. | * 3 klasė |

Jakų skyriaus ikimokyklinio ir priešmokyklinio ugdymo grupėje maitinimas organizuojamas maistą pristatant iš Slengių daugiafunkcinio centro. Sutartis Nr. 8-47 (2018-09-03).

36. Nemokamo maitinimo talonai, išduodami kiekvieną pirmadienį visai savaitei 1-4 klasių mokytojoms, 5-8 klasių mokiniai talonus atsiima kiekvieną dieną, savarankiškai, pateikus dokumentą patvirtinantį asmens tapatybę (mokinio pažymėjimas).

**V. SKYRIUS**

**BAIGIAMOSIOS NUOSTATOS**

37. Gargždų „Minijos“ progimnazijoje maitinimo organizavimo kontrolę pagal kompetenciją atlieka Klaipėdos rajono savivaldybės kontrolės ir audito tarnyba, Centralizuotas vidaus audito skyrius, kitos teisės aktuose nustatytos institucijos.

38. Gargždų ,,Minijos“ progimnazijos maitinimo organizavimo tvarkos aprašas skelbiamas mokyklos tinklapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_